VENDIM
Nr. 505, datë 21.11.2022

PËR FILLIMIN E FUNKSIONIMIT TË GJYKATËS SË APELIT TË JURIDIKSIONIT TË PËRGJITHSHËM 

Këshilli i Lartë Gjyqësor, mbështetur në nenet 135, pika 1, 147, pika 1, 147/a, shkronja “ë” të Kushtetutës së Republikës së Shqipërisë; nenet 13 dhe 66, të ligjit nr. 98/2016, “Për organizimin e pushtetit gjyqësor në Republikën e Shqipërisë”, të ndryshuar; nenin 44 të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar; si dhe nenin 61, paragrafi 2, shkronja “ë”, të ligjit nr. 115/2016, “Për organet e qeverisjes së sistemit të drejtësisë”, të ndryshuar; me propozim të anëtarëve të Këshillit të Lartë Gjyqësor, z. Ilir Rusi, znj. Brikena Ukperaj dhe znj. Marçela Shehu,

VENDOSI:

SEKSIONI I
DISPOZITA TË PËRGJITHSHME

Neni 1
Emërtimi dhe selia 
 
1. Gjykata e Apelit Tiranë emërtohet Gjykata e Apelit të Juridiksionit të Përgjithshëm.
2. Gjykata e Apelit të Juridiksionit të Përgjithshëm fillon funksionimin më datë 1.2.2023.
3. Selia e Gjykatës së Apelit të Juridiksionit të Përgjithshëm është në Tiranë, në adresën Bulevardi “Zhan D’Ark”.
4. Gjykatat e Apelit Durrës, Gjirokastër, Korçë, Shkodër dhe Vlorë, ndërpresin veprimtarinë më datë 31.1.2023.

SEKSIONI II
ORGANIZIMI DHE FUNKSIONIMI I GJYKATËS SË APELIT TË JURIDIKSIONIT TË PËRGJITHSHËM

Neni 2
Gjyqtarët e Gjykatës së Apelit të Juridiksionit të Përgjithshëm

1. Numri i gjyqtarëve të Gjykatës së Apelit të Juridiksionit të Përgjithshëm përcaktohet me akt të veçantë të Këshillit të Lartë Gjyqësor. 
2. Gjyqtari i emëruar/caktuar në një pozicion të përhershëm në gjykatën e apelit Tiranë qëndron në pozicion në strukturën e Gjykatës së Apelit të Juridiksionit të Përgjithshëm.
3. Gjyqtari i emëruar/caktuar në një pozicion të përhershëm në gjykatat e apelit Durrës, Gjirokastër, Korçë, Shkodër dhe Vlorë, të cilit i suprimohet pozicioni për shkak të riorganizimit gjyqësor, transferohet në pozicion të përhershëm në strukturën e Gjykatës së Apelit të Juridiksionit të Përgjithshëm.
4. Pozicionet e shpallura për ngritje në detyrë në gjykatat e apelit Tiranë, Durrës, Gjirokastër, Korçë, Shkodër dhe Vlorë, për të cilat në datën 1.2.2023 nuk ka përfunduar ende procedura e ngritjes në detyrë, konsiderohen pozicione të lira të përhershme në strukturën e Gjykatës së Apelit të Juridiksionit të Përgjithshëm. Këshilli i Lartë Gjyqësor vijon procedurën e ngritjes në detyrë për këto pozicione të lira, për llogari të Gjykatës së Apelit të Juridiksionit të Përgjithshëm, sipas ligjit. 

SEKSIONI III
ORGANET E ADMINISTRIMIT GJYQËSOR

Neni 3
Organet e administrimit gjyqësor

1. Kryetari i Gjykatës së Apelit të Juridiksionit të Përgjithshëm zgjidhet nga Këshilli i Lartë Gjyqësor, sipas përcaktimit të ligjit, “Për statusin e gjyqtarëve dhe prokurorëve në Republikën e Shqipërisë”, të ndryshuar. 
2. Në mungesë të kryetarit të Gjykatës së Apelit të Juridiksionit të Përgjithshëm, kompetencat ushtrohen nga zëvendëskryetari i gjykatës deri në zgjedhjen e kryetarit.
3. Zëvendëskryetari në detyrë i Gjykatës së Apelit Tiranë qëndron në detyrën e zëvendëskryetarit të Gjykatës së Apelit të Juridiksionit të Përgjithshëm deri në përfundim të mandatit, me përjashtim të rasteve kur ka shkaqe për mbarimin e statusit të magjistratit.
4. Kancelari në detyrë i Gjykatës së Apelit Tiranë qëndron në detyrën e kancelarit të Gjykatës së Apelit të Juridiksionit të Përgjithshëm deri në emërimin e kancelarit të ri të kësaj gjykate, sipas ligjit.
5. Këshilli i Gjykatës së Apelit të Juridiksionit të Përgjithshëm deri në zgjedhjen e kryetarit dhe emërimin e kancelarit, përbëhet nga zëvendëskryetari, kancelari në detyrë dhe gjyqtari me përvojën profesionale më të gjatë si gjyqtar në datën e fillimit të funksionimit të Gjykatës së Apelit të Juridiksionit të Përgjithshëm.

SEKSIONI IV
ADMINISTRIMI I BRENDSHËM GJYQËSOR

Neni 4
Administrata gjyqësore

1. Administrata gjyqësore e Gjykatës së Apelit Tiranë, e përbërë nga punonjësit që ushtrojnë shërbimet gjyqësore, administrative dhe mbështetëse sipas përcaktimit të ligjit, vijon të ushtrojë veprimtarinë pranë Gjykatës së Apelit të Juridiksionit të Përgjithshëm dhe nuk i nënshtrohet procesit të ristrukturimit. 
2. Administrata gjyqësore e gjykatave të apelit Durrës, Gjirokastër, Korçë, Shkodër dhe Vlorë i nënshtrohet procesit të ristrukturimit.
3. Këshilli i Lartë Gjyqësor përcakton me akt të veçantë krijimin dhe funksionimin e Komisionit të Ristrukturimit, sipas ligjit. 
4. Rregullat standarde për strukturën dhe organika e administratës gjyqësore të Gjykatës së Apelit të Juridiksionit të Përgjithshëm, përcaktohet me akt të veçantë të Këshillit të Lartë Gjyqësor.

Neni 5
Ndihmësit ligjorë

1. Ndihmësi ligjor me emërim përfundimtar në Gjykatën e Apelit Tiranë, qëndron në pozicion në strukturën e Gjykatës së Apelit të Juridiksionit të Përgjithshëm dhe nuk i nënshtrohet procesit të ristrukturimit.
2. Ndihmësi ligjor me emërim përfundimtar në gjykatat e apelit Durrës, Gjirokastër, Korçë, Shkodër dhe Vlorë, të cilit i suprimohet pozicioni, për shkak të riorganizimit gjyqësor, transferohet në mënyrë të përhershme në strukturën e Gjykatës së Apelit të Juridiksionit të Përgjithshëm.

SEKSIONI V
TRANSFERIMI DHE MENAXHIMI I ÇËSHTJEVE GJYQËSORE

Neni 6
Transferimi i çështjeve gjyqësore

1. Çështjet gjyqësore të regjistruara në Gjykatën e Apelit Tiranë, Durrës, Gjirokastër, Korçë, Shkodër dhe Vlorë deri në datën 31.1.2023, por që nuk kanë përfunduar sipas ligjit, transferohen në Gjykatën e Apelit të Juridiksionit të Përgjithshëm. 
2. Çështjet gjyqësore që transferohen në Gjykatën e Apelit të Juridiksionit të Përgjithshëm, regjistrohen në regjistrat manualë dhe sistemin elektronik të menaxhimit të çështjeve ICMIS. 
3. Për zbatimin e pikave 1 dhe 2 të këtij neni ngarkohet Departamenti i Administrimit të Gjykatave dhe Teknologjisë së Informacionit pranë Këshillit të Lartë Gjyqësor. 

Neni 7
Menaxhimi i çështjeve gjyqësore

1. Çështjet gjyqësore të transferuara në Gjykatën e Apelit të Juridiksionit të Përgjithshëm rindahen me short elektronik, në përputhje me kriteret e miratuara nga Këshilli i Lartë Gjyqësor.
2. Çështjet gjyqësore të transferuara në Gjykatën e Apelit të Juridiksionit të Përgjithshëm, për të cilat ka filluar apo është planifikuar shqyrtimi gjyqësor në gjykatat e apelit Tiranë, Durrës, Gjirokastër, Korçë, Shkodër dhe Vlorë, nuk i nënshtrohen rindarjes me short. Këto çështje do të vijojnë të shqyrtohen nga të njëjtët gjyqtarë.
3. Për efekt të riorganizimit, transferimit dhe menaxhimit të çështjeve, planifikimi i datave për gjykimin e çështjeve gjyqësore në gjykatat e apelit Tiranë, Durrës, Gjirokastër, Korçë, Shkodër dhe Vlorë, bëhet deri në 31.12.2022. Ky rregull nuk gjen zbatim për çështjet urgjente sipas ligjit. 

SEKSIONI VI
PËRGJEGJËSITË BUXHETORE DHE FINANCIARE

 Neni 8 
Përgjegjësitë buxhetore dhe financiare

1. Gjykata e Apelit të Juridiksionit të Përgjithshëm, brenda muajit shkurt 2023, mbështetur në legjislacionin në fuqi, përmbush të gjitha detyrimet dhe përgjegjësitë, që rrjedhin nga mbyllja në datën 31.1.2023, e aktivitetit ekonomiko-financiar të gjykatave të apelit. 

Neni 9
Hyrja në fuqi e vendimit

1. Ky vendim hyn në fuqi me botimin në Fletoren Zyrtare.

